-Դրանք նույն բանն են: Հին հայրերն ասում էին` մեռնել կյանքի մեջ և ծնվել մահվան մեջ: Հավատացեք` ով մեկին չի հավատում, մյուսին էլ չի հավատում: Ավելի ճիշտ` մեկին չի հավատում նա, ով մյուսին չի հավատում: Ես իմ գրքում աշխատել եմ դրանք ներկայացնել մեկը մյուսով, իբրև մեկը մյուսի շարունակությունը, հաստատումը, վավերացումը կամ՝ որպես մեկը մյուսի կնիքը: Թող բարձրագոչ չհնչի, բայց ես մահվանը, իբրև ոչնչացման, չեմ հավատում՝ նաև զուտ բանականորեն, տրամաբանորեն: Ես չեմ հավատում, որ մարդը` «արարչագործության պսակը», և նրա միտքը կարող են մահ կոչվող ինչ-որ վայրկենական արկածով, ֆիզիկական մի դիպվածով վերանալ, եթե, իհարկե, մինչև մեռնելը ինքնաոչնչացած չեն: Ես ընդհանրապես կցանկանայի, որ իմ ընթերցողներն իմ բանաստեղծության մեջ մահվան թեմային շատ մեծ ուշադրություն դարձնեին: